En psykolog kan være en god sparringspartner og et supplement til venner og familie, som mange også deler deres tanker, følelser og proces med. Mange udtrykker, at det er rart at have en neutral og professionel person med på sidelinjen, som ikke selv har aktier i eller følelser forbundet med processen og valget. En psykolog kan også hjælpe med en realistisk vurdering af den belastning, man bliver udsat for i fertilitetsbehandling og som eneforsørger – mange kommende solomødre udtrykker bekymring for, om de kan klare dét at være alene med et barn, og det kan være hjælpsomt at få set på vægtningen af positive og negative forventninger samt hvilke krav, man stiller til sig selv, herunder ens definition på at ”klare det” eller ”lykkes”. Her kan psykologen bidrage med et evidensbaseret blik på, hvad ”den gode nok forælder” er. Endelig bruger mange psykologen til at bearbejde den sorg, der kan være forbundet med, at man ikke stifter familie på dén måde, man helst ville og havde forestillet sig.